
FORORD 1

Til forældre, undervisere og andre interesserede:

Jeg besluttede at skrive denne lille bog efter gentagne gange at blive forundret over, hvor lidt mine elever vidste om samfundet. Manglende almen viden om de mest grundlæggende ting i vores samfund skaber huller i elevernes forståelse og læring i dansk, matematik, engelsk, historie og mange andre fag. Og også uden for skolen er det ganske enkelt en god ting at vide, hvad samfundet er, hvordan det fungerer, og hvilken rolle det enkelte menneske spiller.

Jeg har bygget bogen op ud fra filosofien om, at når et nyt emne introduceres for en elev, skal der til at begynde med kun fokuseres på de allervigtigste grundbegreber – og disse skal defineres ét ad gangen og i den rigtige rækkefølge, da det ene grundbegreb ofte bygger videre på det andet. Jeg forsøger også at beskrive emnerne i et simpelt sprog og med eksempler og billeder, som elever helt ned til 5. klasse kan relatere til i deres hverdag.

Men én ting er at forstå, hvad samfundet er, og hvordan det danske samfund fungerer. Noget andet er, hvordan man selv klarer sig i samfundet. Nogle af de væsentligste forudsætninger for at klare sig godt i tilværelsen er A) at man er i stand til at lære noget og kan uddanne sig, B) at man er i stand til at skabe sig en sund økonomi, og C) at man kan gøre det godt igen, hvis man er kommet i uføre. Derfor henvender teksten sig flere steder direkte til læseren med praktisk anvendelige råd om disse tre emner.

Efter hvert kapitel har jeg lavet en række arbejdsspørgsmål, som eleven kan bruge til at få grundbegreberne helt på plads, evt. ved at have en samtale om dem med andre elever, en lærer eller en anden voksen. Hensigten med spørgsmålene er også at tilskynde eleven til at vurdere og reflektere over kapitlets indhold og danne sin egen mening om emnerne – at lære noget er jo ikke blot at ”huske hvad der står i bogen”.

Når først eleven har forstået samfundets betydning for mennesker, hvorfor vi arbejder og uddanner os, hvad økonomi, skat, kriminalitet, love, politik og demokrati er – så er selve fundamentet på plads for at lære alle de andre ting, der ligger inden for emnet samfundsfag. Men disse andre ting ligger uden for rammerne af denne bog.

Til gengæld er det mit håb, at eleven med denne bog vil

1. opnå en grundlæggende forståelse af både samfundet og sin egen rolle i det,

2. være i stand til at bruge denne baggrundsviden, både i samfundsfag og i andre fag – og i livet generelt,

3. begynde at tænke over, hvad de selv mener om samfundet og dets indretning,

4. og dermed opnå en spirende ansvarsfølelse for både sit eget liv og samfundet som helhed.

Jeg håber også, at bogen kan give stof til eftertanke hos voksne, der læser med. For i en verden med stadigt stigende splittelse og polarisering, hvordan opretholder vi så et sundt og godt samfund med sammenhængskraft og plads til de forskelligheder, der nu engang er mellem mennesker?

Al tekst er skrevet og redigeret af mig, udelukkende med brug af min egen vaskeægte menneskelige intelligens. Illustrationerne har jeg til gengæld skabt ved brug af kunstig intelligens med den hensigt bedst muligt at illustrere begreber og pointer.

God fornøjelse.

Martin Sellin Lebech

Aarhus, august 2026




FORORD 2

TIL DIG DER LÆSER DENNE BOG

Hvorfor går vi i skole, tager en uddannelse og arbejder?

Hvordan lærer man noget?

Hvordan holder man styr på penge?

Hvorfor skal vi betale skat?

Hvad vil det sige at være kriminel?

Hvad er samfundet?

Hvad må man, og hvad må man ikke?

Hvem bestemmer i Danmark?

Hvordan får man et godt liv?

Disse spørgsmål får du svar på i denne bog, og du kommer til at læse om, hvordan mennesker lever sammen.

Bogen har 15 små kapitler med mange billeder, og efter hvert kapitel er der nogle opgaver med spørgsmål.

Du kan skrive svarene fra opgaverne i et hæfte.

Hvis du læser bogen sammen med en lærer eller dine forældre, kan I snakke om spørgsmålene først. Bagefter kan du skrive svarene ned, hvis du vil.

God fornøjelse!




SAMFUNDET

Mennesker lever sammen. Et samfund er nogle mennesker, der lever sammen et sted. Når man siger “det danske samfund” eller bare “samfundet”, mener man hele Danmark og alle de mennesker, der bor i Danmark, og hvordan vi lever sammen.


[image: ]


Et samfund kan også være en lille gruppe mennesker, der lever sammen et sted, for eksempel i en lille by eller på landet.

I samfundet er der skoler, hvor mennesker lærer noget. I samfundet er der landbrug, hvor mennesker dyrker grøntsager og korn til brød og har køer og får og høns osv., som giver kød og mælk og æg.

I samfundet er der byer, hvor der bor mange mennesker, og der er også huse og gårde på landet, hvor der bor mennesker.

I samfundet er der butikker, hvor man kan købe mad og andre ting. I samfundet er der veje, hvor mennesker cykler og kører i bus og bil, når de skal på arbejde eller i skole eller hjem igen. Der er også sportshaller og parker og biografer i samfundet, hvor mennesker kan dyrke sport og gå tur eller se film.

Samfundet betyder bare "der hvor mennesker lever sammen et sted". I samfundet er der skoler og landbrug og huse og byer og butikker og veje og penge og bygninger og alle de andre ting og steder, som mennesker bruger, når de lever sammen. Og i samfundet er der en masse forskellige mennesker.

Du og din familie lever i samfundet. Derfor er der nogle ting, det er godt at vide om samfundet. De ting lærer man om i “samfundsfag”.

Samfundsfag er et fag i skolen, hvor man lærer om samfundet og om, hvordan mennesker lever sammen.

I denne bog lærer du de første og vigtigste ting om samfundet.

Opgaver til kapitlet om Samfundet

Skriv svarene på disse spørgsmål i dit hæfte:

1. Hvad er samfundet?

2. Skriv nogle ting, du har set i samfundet. (Det kan for eksempel være nogle af de ting, du lige har læst om i dette kapitel.)




MENNESKER

Mennesker lever ikke alene. En nyfødt baby har forældre og kan ikke klare sig alene. Barnet vokser op og lærer ting af sine forældre, af lærerne i skolen og af andre mennesker. Som voksen skal man arbejde, og man får måske selv en familie og børn. Senere bliver man gammel, og på et tidspunkt dør man. Men hele livet lever et menneske sammen med andre mennesker.

Kan man ikke leve helt alene? Kan man rejse væk fra alle andre mennesker og leve alene langt væk fra byen? Kan man bo alene ude i skoven eller i en grotte i bjergene?

Ja, men så skal man selv finde mad i naturen. Man skal selv klare sig, hvis man kommer til skade eller bliver syg. Man må selv bygge et sted at bo. Og man har ikke nogen at snakke med eller have det sjovt sammen med.

Derfor lever de fleste mennesker sammen med andre. De lever i samfund. De hjælper hinanden med at leve bedre. Over hele verden lever mennesker sammen i samfund.

Alle mennesker har brug for mad, tøj, huse – og alle mulige andre ting. Det er meget lettere at hjælpe hinanden med at lave alle disse ting, end hvis man skulle leve helt alene.

Når mennesker lever sammen med andre, lever de i et samfund.

I et godt samfund hjælper mennesker hinanden med at leve bedre.

Opgaver til kapitlet om Mennesker

Skriv svarene på disse spørgsmål i dit hæfte:

3. Skriv navnene på nogle mennesker, du lever sammen med i din familie.

4. Skriv navnene på nogle mennesker, du lever sammen med i hverdagen uden for din familie.

5. Kan man leve helt alene?

6. Hvad kan du godt lide at lave sammen med andre mennesker?

7. Hvordan kan mennesker hjælpe hinanden med at leve bedre?




ARBEJDE

Når mennesker arbejder, laver de noget, som de selv og andre har brug for. Andre betaler penge for det arbejde, man laver. De penge man får for at arbejde, kaldes løn. De penge man får i løn, kan man bruge til at købe noget, man selv har brug for eller gerne vil have.

Landmanden får penge for mælk, kød, ost og mel, som han får fra sine dyr og fra kornet på sine marker. De penge er hans løn. Taxichaufføren får penge for at køre folk et sted hen i sin taxi. De penge er hans løn. I en butik får de penge for de ting de sælger. De penge bliver til deres løn. Musikerne i et band får penge for at spille musik. De penge er deres løn.

For at leve skal vi spise, have tøj og et sted at bo og sove.

Vi vil også gerne have en masse forskellige ting: computere, telefoner, møbler, internet, cykler, en bil og mange andre ting.

Hvor kommer alle disse ting fra?

Hvor kommer mad, huse, biler, møbler, tøj, telefoner og cykler fra?

Hvem har lavet dem?

De kommer fra nogen, der arbejder.

Nogle gange skal vi rejse med bus, tog, taxi, fly eller skib.

Biler, busser og cykler skal køre på veje. For at rejse med tog og fly skal der være togstationer og lufthavne.

